M2 Light Tank

M2 Light Tank var en amerikansk lett stridsvogn.

M2 ble utviklet av Rock Island Arsenal på begynnelsen av 30-tallet, og den første prototypen T2 stod ferdig i 1933. Produksjon begynte i 1935, i beskjedne antall frem til den siste og mest produserte varianten M2A4. Den siste ble levert i mars 1941.

M2 ble stort sett brukt til trening under den andre verdenskrig, men noen M2A4 ble brukt i kamp i de tidlige kampanjene i Stillehavet og M2A2E3 kan ha blitt brukt i Burma. Noen få M2A4 ble også levert til Storbritannia, disse også kun brukt for trening.

Varianter 

 M2A1 – Standardisering av den andre prototypen T2E1 utstyrt med en overbygning med en bestykning bestående av en 7,62 mm mitraljøse og en 12,7 mm maskinkanon. I tillegg hadde den en 7,62 mm mitraljøse montert foran i skroget. I alt 19 vogner ble produsert fra 1935 i tillegg til prototypen. M2A1 var 4,14 m lang, 2,20 m høy og veide 8 530 kg.

 M2A2 – Variant med hovedbestykningen montert i to separate tårn i stedet for en overbygning satt i produksjon fra 1936/37. Den hadde samme dimensjoner som M2A1, men vekten økte til 8 671 kg. Subvarianter av M2A2 var M2A2E1, som var utstyrt med en Guiberson dieselmotor, M2A2E2 og M2A2E3 som hadde en GM dieselmotor.
 M2A3 – M2A3 hadde samme tårnarrangement som M2A2, men introduserte en rekke forbedringer som blant annet bedre hjuloppheng, tykkere panser og bedre kjøling for motoren. Vognens lengde ble økt til 4,42 m og vekten økte til 9 080 kg. Subvarianter av M2A3 var M2A3E1, som var utstyrt med en Guiberson dieselmotor, M2A3E2 og M2A3E3 som hadde en GM dieselmotor.

 M2A4 – Dette var den mest produserte varianten, i alt 365 vogner ble levert mellom slutten av 1939 og mars 1941. Den hadde samme skrog som M2A3, men et nytt tårn med en 37 mm kanon og en 7,62 mm mitraljøse montert koaksialt. Den ble også utstyrt med en fastmontert 7,62 mm mitraljøse på hver side av skroget og en ytterligere mitraljøse kunne også monteres på utsiden bak på tårnet. Høyden økte til 2,49 m og vekten til 10 442 kg.

Stridsvogner fra USA
Stridsvogner fra andre verdenskrig
Lette stridsvogner